Title: Príloha č
Author: .
Last saved by: spano

Príloha č. 7
k nariadeniu vlády č. .... / 2004 Z. z.

Overovanie agresívnych patotypov rakoviny a háďatka.

	Skúške na agresívny patotyp podliehajú populácie pôvodcu rakoviny a háďatka pochádzajúce z novozamorených pozemkov vrátane pozitívneho výskytu zisteného pri preskúšavaní zamorenosti pozemkov, pokiaľ sa na nich od posledného overovania patotypu pestovali zemiaky. Overenie patotypu je nevyhnutné na všetkých zamorených pozemkoch, na ktorých budú k ničeniu rakoviny použité rezistentné odrody zemiakov (príloha č. 11). V ostatných prípadoch sa v jednom katastri overujú najviac 3 populácie (3 zamorené pozemky). Pri väčšom počte zamorených pozemkov sa vyberú predovšetkým silne zamorené pozemky.

I. Overovanie agresívnych patotypov rakoviny.
	Nájdené nádory rakoviny (v čo najväčšom množstve) odošle fytoinšpektor spolu s 3 kg zamorenej zeminy (zemina a nádory zvlášť v samostatnom balení), záznamom o odbere vzorky, prípadne aj zoznamom vzoriek do laboratória vo Vígľaši, ktoré urobí skúšku. Zaslaná vzorka musí byť dôkladne zaistená proti rozsypaniu. Vzorky musia byť označené podľa prílohy č. 3. Ak nie je možné zaslať nádory, skúška sa vykoná iba so zeminou. Skúška sa vykonáva podľa prílohy č. 12 bod II. 2. A. b).
	Infekčným materiálom sa inokulujú hľuzy odrôd silne náchylných ku všetkým agresívnym patotypom vyskytujúcim sa na Slovensku, ale rezistentných proti bežnému patotypu 1: napr. Albina, Eba, Kobra, Lukava, Ostara a Zlata. Ku skúške sa použijú najmenej 3 odrody a ako kontrola odroda náchylná k patotypu 1, napr. kríženec HR 23/495. Z každej odrody sa testujú najmenej 3 hľuzy.
	Ak sú výsledky negatívne a nie je napadnutá kontrolná odroda, musí sa skúška opakovať. Ak sa zistia nádory na niektorej z testovaných odrôd, ide o agresívny patotyp.
	Ak je pri výskyte v poraste zemiakov napadnutá odroda rezistentná proti patotypu 1, jedná sa o agresívny patotyp a overovanie sa nevykoná.
	Výsledky overovania za príslušný rok spracuje laboratórium a zašle kontrolnému ústavu.
II. Preskúšavanie virulencie agresívnych patotypov rakoviny.	K testovaniu sa použijú odrody zemiakov povolené k pestovaniu na zamorených pozemkoch s výskytom agresívnych patotypov alebo ďalšie odrody doporučené kontrolným ústavom.
	Testuje sa populácia agresívneho patotypu z najsilnejšie zamoreného pozemku. Skúška sa vykonáva podľa prílohy č. 12 bod II. 2. A. Použije sa najmenej 50 hľúz každej odrody v T-teste a pri negatívnom výsledku sa použije v K-teste 50 hľúz z každej odrody.
	Po vyhodnotení skúšok sa povolia pre pestovanie na zamorených pozemkoch odrody s najpriaznivejšou reakciou na infekciu miestnej populácie rakoviny. Vylúčia sa predovšetkým odrody silne náchylné.

III. Overovanie agresívnych patotypov háďatka.
	Zo zamoreného pozemku (najlepšie z ohniska výskytu) odoberie fytoinšpektor cca 3 kg zeminy podľa prílohy č. 3 a odošle ich do laboratória vo Vígľaši, ktoré skúšku uskutoční. Zasielaná vzorka musí byť dôkladne zabezpečená proti rozsypaniu a riadne označená podľa prílohy č. 3.
	Ku skúške sa použije 5 hľúz odrody rezistentnej proti patotypu Ro1 a ako kontrola 3 hľuzy náchylnej odrody slovenského sortimentu alebo kríženca HR 23/495. Používajú sa odrody čo najskoršie.
	Testovacie hľuzy sa upevnia na kónickú inokulačnú trubku spôsobom popísaným v prílohe č. 12 bod II. 2. A. b).
	Pred založením skúšky sa zistí intenzita zamorenia pôdy (príloha č. 5). Ak je počet cýst nižší ako 40 v 200 g zeminy, je potrebné zeminu obohatiť potrebným množstvom cýst, ktoré sa získajú izoláciou z ďalších vyplavených vzoriek z toho istého zamoreného pozemku. Ak sa nepodarí získať potrebný počet cýst, namnožia sa cysty v laboratórnych podmienkach tak, že do zamorenej zeminy v kvetináči sa zasadia hľuzy náchylného kríženca HR 23/495 a primerane sa zavlažujú 8 – 12 týždňov. Vyplavovaním sa zistí či je intenzita zamorenia dostatočná. Ak áno, overovanie agresívneho patotypu sa uskutoční až ďalší rok.
	Inokulované hľuzy sa primerane zavlažujú a po 8-12 týždňoch sa vykoná hodnotenie. Z každej trubky sa zložia gumičky, obsah sa vytlačí a korienky na obvode koreňového balu sa prezrú lupou (zväčšenie 3-6-krát).

Hodnotenie skúšky.
	Agresívny patotyp je v prípade zistenia 15 a viac cýst na koreňovom bale rezistentných odrôd alebo pri zistení menej ako 15 cýst, ak predstavuje zistený počet viac ako 1/10 počtu cýst zistených na kontrole. Napadnutie kontroly musí dosiahnuť minimálne 50 cýst na koreňový bal.
	Pri slabšom napadnutí testovacích odrôd a dostatočnom napadnutí kontroly považuje sa populácia háďatka za patotyp Ro1. Ak je kontrola nedostatočne napadnutá, pokus sa za optimalizácie podmienok opakuje.
	Výsledky overovania sa zaznamenávajú podľa vzoru:

Okres:
Obec | Katastrálne územie | Výrobca | Názov honu | Parcelné číslo | Testovacia odroda | Počet cýst háďatka na jednotlivých koreňových baloch

	Spracované výsledky overovania patotypu Ro1 sa zasielajú kontrolnému ústavu.

Likvidácia (asanácia) zamorenej zeminy a rastlinného materiálu z vyššie popísaných testov sa vykonáva podľa prílohy č. 10.

IV. Zmena rastlinolekárskych opatrení.
	Ak boli doteraz v platnosti len rastlinolekárske opatrenia proti pôvodnému patotypu, vykoná sa ich zmena podľa prílohy č. 14.